b'\n_START_ARTICLE_\nJukka Thur\xc3\xa9n\n_START_PARAGRAPH_\nJukka Taneli Thur\xc3\xa9n (30. kes\xc3\xa4kuuta 1930 Turku \xe2\x80\x93 10. toukokuuta 2015 Turku) oli suomalainen filologi ja teologi sek\xc3\xa4 \xc3\x85bo Akademin professori. _NEWLINE_Thur\xc3\xa9n opiskeli Turun yliopistossa 1948\xe2\x80\x931952 ja valmistui klassillisen filologian maisteriksi, G\xc3\xb6ttingenin yliopistossa 1952\xe2\x80\x931953, sek\xc3\xa4 \xc3\x85bo Akademissa ja Upsalan yliopistossa ja valmistui teologian maisteriksi 1957, Vanhan testamentin eksegetiikan lisensiaatiksi 1962 ja Uuden testamentin tohtoriksi 1974. Thur\xc3\xa9n sai pappisvihkimyksen Kuopiossa 1958. H\xc3\xa4n ty\xc3\xb6skenteli Turun Klassillisen Lyseon latinan vanhempana lehtorina 1962\xe2\x80\x931966, \xc3\x85bo Akademin kreikan ja Uuden testamentin eksegetiikan lehtorina 1966\xe2\x80\x931975 sek\xc3\xa4 eksegetiikan professorina 1975\xe2\x80\x931994. \xc3\x85bo Akademin ja Helsingin yliopiston eksegetiikan tutkijat muodostivat yhden Suomen Akatemian huippuyksik\xc3\xb6ist\xc3\xa4 vuosina 1995\xe2\x80\x932005. Turun yliopistossa Thur\xc3\xa9n oli varhaiskristillisen kirjallisuuden dosentti. Thur\xc3\xa9n toimi my\xc3\xb6s kirkon teht\xc3\xa4viss\xc3\xa4, kuten Raamatunk\xc3\xa4\xc3\xa4nn\xc3\xb6skomiteassa 1973\xe2\x80\x931991 ja Tunnustuskirjojen k\xc3\xa4\xc3\xa4nn\xc3\xb6skomiteassa. El\xc3\xa4kkeelle j\xc3\xa4\xc3\xa4ty\xc3\xa4\xc3\xa4n h\xc3\xa4n toimi useina vuosina opettajana Tarton yliopistossa. H\xc3\xa4n suomensi kirkkoisien ja Lutherin teoksia sek\xc3\xa4 laati kattavan Uuden testamentin selityssarjan._NEWLINE_Jukka Thur\xc3\xa9nin poika on professori Lauri Thur\xc3\xa9n.'